धर्मसंकट की वजहों को समझने से पहले एक बड़ा सवाल। राष्ट्रीय स्वयं सेवक संघ क्या है? क्या कोई प्रतिबंधित संगठन है? क्या उनकी किसी गतिविधि पर रोक है? नहीं। तो फिर? उनकी विचारधाराओं से असहमत लोग क्या देश की किसी अदालत में ये साबित करने की स्थिति में हैं कि संघ की सोच, उनका एक्शन या उनका कुछ और, कानून विरुद्ध है? अगर भारत सरकार के कई मंत्री खुलकर कहते हैं कि उन्हें स्वयंसेवक होने पर गर्व है और उनके ऐसा कहने में देश का संविधान कुछ भी गलत नहीं देखता, तो फिर किसी को आपत्ति क्यों? इसी को आधार बनाकर केंद्रीय मंत्री और स्वयंसेवक नितिन गडगरी प्रणब मुखर्जी के नागपुर दौरे पर सवाल उठाने वालों से पूछते हैं कि- “आरएसएस क्या कोई आईएसआई है?” लड़ाई विचारधाराओं की है, तो सही धारा कौन-सी है ये तय करना अवाम का काम है और हर 5 साल में देश की जनता बखूबी ये काम करती है।